CELEX: C2007/069/58
Language: sl
Date: 2007-03-24 00:00:00
Title: Zadeva T-32/07: Tožba, vložena 7. februarja 2007 — Slovaška republika proti Komisiji

24.3.2007   
            
            
               SL
            
            
               Uradni list Evropske unije
            
            
               C 69/29
            
         Tožba, vložena 7. februarja 2007 — Slovaška republika proti Komisiji
   (Zadeva T-32/07)
   (2007/C 69/58)
   Jezik postopka: slovaščina
   Stranke
   
      Tožeča stranka: Slovaška republika (Zastopnik: J. Čorba, zastopnik)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               odločbo razglasiti za nično;
            
         
               —
            
            
               kolikor se Sodišče prve stopnje strinja z mnenjem iz točke 95 tožbe, ohrani, v skladu s členom 231(2) ES, tiste učinke izpodbijane odločbe na podlagi katerih vlagatelj odloča o skupni količini pravic in njihovi razdelitvi posameznim podjetjem na njihovem ozemlju;
            
         
               —
            
            
               toženi stranki naložiti plačilo stroškov.
            
         Tožbeni razlogi in bistvene trditve
   Tožeča stranka izpodbija Odločbo Komisije z dne 29. novembra 2006, ki zadeva nacionalni načrt razdelitve pravic za emisije toplogrednih plinov, ki ga je Slovaška republika sporočila v skladu z Direktivo št. 2003/87/ES Evropskega parlamenta in Sveta (1). Glede na izpodbijano odločbo so nekateri deli slovaškega nacionalnega načrta razdelitve nezdružljivi s Prilogo II Direktive št. 2003/87/ES.
   Tožeča stranka utemeljuje svojo tožbo s tem, da je Komisija kršila člen 9(3) v povezavi s členom 9(1) in členom 11(2) Direktive št. 2003/87/EC in načelo legitimnih pričakovanj, s tem, da je ne glede na nacionalni načrt razdelitve v izpodbijani odločbi uporabila svojo lastno metodo določanja skupne največje letne povprečne zgornje meje dodelitve emisij, s čimer si je nepooblaščeno prisvojila nalogo, ki jo je direktiva zaupala državam članicam.
   Nadalje tožeča stranka trdi, da čeprav je bila tožena stranka upravičena uporabiti svojo lastno metodo določanja skupne količine pravic za emisije, s tem, ko se glede te uporabe ni posvetovala s tožečo stranko pred sprejetjem izpodbijane odločbe, je kršila načelo sodelovanja institucij Skupnosti z organi držav članic.
   Nadalje, tožena stranka je kršila člen 9(3) v povezavi s členom 1 in členom 9(1) in merila od 1 do 4 Priloge III k Direktivi 2003/87/ES in splošno pravno načelo sorazmernosti, s tem, da metoda določanja skupne količine pravic za emisije, ki jo je uporabila, ne upošteva potrebe po povečanju proizvodnje elektrike iz virov bogatih z ogljikom na ozemlju tožeče stranke, kot posledica obveznosti zaprtja dveh jedrskih reaktorjev elektrarne v mestu Jaslovské Bohunice.
   Končno tožeča stranka navaja, da se je resno kršilo postopkovno zahtevo glede obrazložitve.
   
      (1)  Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).